עולם העבודה - מאמרים » מדור קריירה » קידום רוחבי: למה כדאי לחפש עבודה חדשה בתוך הארגון שאתם עובדים בו כיום?
5 שנים אחרי שהתחיל מיכאל לעבוד בחברת תקשורת, הוא מצא את עצמו בתפקיד השלישי באותה החברה. "התחלתי לעבוד בחברה כנציג בצוות המכירות הטלפוניות ללקוחות עסקיים, מתוך מחשבה שאם אשתלב בחברה ואצליח כנציג, אנסה להתקדם לתפקידים ניהוליים. אהבתי מאוד את העבודה והצלחתי לעמוד ביעדי המכירות, מה שאפשר לי להתקדם כעבור שנה ולקבל את ניהול הצוות. את התפקיד החדש ביצעתי בהצלחה במשך 4 שנים, אבל בחודשים האחרונים כבר הרגשתי תחושת מיצוי והתלבטתי מאוד מה לעשות. מצד אחד, אני מאוד מחובר לארגון, ומצד שני – לא ראיתי את עצמי ממשיך בתפקיד הזה לאורך זמן. שיתפתי את המנהל הישיר שלי, ולאחר חודשיים הוא עדכן אותי על תפקיד שהתפנה בצוות מכירות שטח ללקוחות אסטרטגיים. חשבתי על זה לעומק במשך כמה ימים, והבנתי שזה הצעד החכם עבורי. כיום אני נמצא בתפקיד שהוא אמנם לא ניהולי, אבל יש בו לא פחות תחומי אחריות, והוא מספק ומפתח אותי מאוד."
בכל תפקיד שתעברו אליו, בין אם הקידום הוא ניהולי ובין אם מקצועי – תוכלו להרחיב את הידע שלכם, להכיר ממשקים נוספים בארגון ולקבל תחומי אחריות שונים. ככה בעצם תרכשו ניסיון שישדרג את הרזומה שלכם.
לא סתם אומרים שתפקיד אחר באותו ארגון - מרגיש כמעט כמו עבודה חדשה. מעבר לתפקיד אחר יביא אתו השתלבות בצוות חדש שלא הכרתם מקרוב עד עכשיו. במקרים מסוימים גם תתחדשו במנהל אחר שלא עבדתם תחתיו לפני כן, ותוכלו לרענן את הסביבה הקרובה שלכם ולהרחיב את המעגל החברתי בעבודה. כך שלמרות שהחניתם את הרכב בבוקר באותו המקום בדיוק, התחושה היא שבכל זאת התחלתם עבודה חדשה.
ההתקדמות שלכם בארגון שכבר הספקתם לצבור בו ותק, מאפשרת לכם את השילוב המנצח בין שינוי תפקיד לבין יציבות תעסוקתית: קורות החיים שלכם יעידו על כך שאתם עובדים יציבים ולויאליים, ובמקביל על היכולת שלכם להתקדם ולהתנסות במגוון תפקידים. וכמובן, צבירת הוותק תעשה רק טוב לשכר ולתנאים הסוציאליים שלכם.
שלב המעבר לתפקיד חדש הוא פתח עבורכם לשדרוג התנאים והשכר. כשאתם מדברים עם המנהל הרלוונטי על התפקיד, נצלו את ההזדמנות ובדקו את האפשרות להעלאת השכר, לשינוי היקף שעות העבודה או לשיפור התנאים הסוציאליים.
כשאתם מתחילים תפקיד חדש, אתם מחויבים אליו ומרגישים שוב את הצורך להוכיח את עצמכם, כך שרמת המוטיבציה, שהייתה בתהליך ירידה בתפקיד הקודם – מתעוררת מחדש, ויש לכם שוב דרייב להצליח. בשורה התחתונה, כנראה שגם כיף לכם יותר לקום בבוקר לעבודה.